אריק טן האך

אריק טן האך (בהולנדית: Erik ten Hag; נולד ב-2 בפברואר 1970 בהאקסברגן שבהולנד) הוא כדורגלן עבר ומאמן כדורגל הולנדי המאמן את מנצ'סטר יונייטד מהפרמייר ליג. טן האך החל את קריירת המשחק המקצוענית שלו ב-1989 בטוונטה ההולנדית, בה שיחק בשלוש קדנציות שונות (1989–1990, 1992-1994, 1996 - 2002), כאשר באחרונה שבהן אף זכה עם קבוצתו בגביע ההולנדי בפעם השנייה בתולדות המועדון. בין לבין, שיחק טן האך גם בדה חראפסחאפ, ואלבייק ואוטרכט. בתקופה בה שיחק בדה חראפסחאפ היה שותף טן האך לזכיית המועדון באליפות הליגה השלישית בהולנד ועלייתו לליגה השנייה. טן האך פרש ממשחק פעיל בגיל 32, בסיומה של עונת 2001–2002, העונה בה זכה עם קבוצתו בגביע ההולנדי. את קריירת האימון המקצוענית שלו החל טן האך בשנת 2006, כאשר מונה לעוזר המאמן בטוונטה, הקבוצה בה פרש ממשחק פעיל. במהלך עבודתו בטוונטה, שימש בין 2006 ל-2008 כעוזר המאמן של פרד רוטן ולאחר מכן, בין 2008 ל-2009 כעוזרו של סטיב מקלארן. ב-2009, לאחר שנה אחת בשלאקה 04 מהבונדסליגה, חזר רוטן להולנד, חתם בפ.ס.וו איינדהובן וצירף לצידו שוב את טן האך. ב-2012, לאחר שש שנים בתפקיד עוזר המאמן, מונה טן האך למאמנה של גו אהד איגלס מהליגה ההולנדית השנייה, על ידי מארק אוברמארס, ששימש באותו הזמן כבעל המניות בקבוצה (והיום משמש כמנהלה הספורטיבי של אייאקס). ב-2013, עזב טן האך את הקבוצה ומונה למאמנה של קבוצת המילואים של באיירן מינכן - באיירן מינכן ב' מהליגה הגרמנית הרביעית. רבים תהו על בחירתו זו בהולנד, שכן טן האך זכה להצלחה בגו אהד איגלס והיה מבוקש על ידי מספר קבוצות בליגה הבכירה. כשנשאל על כך הסביר טן האך כי הוא רוצה ללמוד מפפ גווארדיאולה, מאמנה של באיירן באותו הזמן והוא מעדיף את לשפר את הידע והניסיון שלו לפני שהוא עובר לתחנה הבאה. ב-22 במאי 2015 עזב את תפקידו במועדון הגרמני. בקיץ 2015 מונה טן האך למאמנה של אוטרכט מליגת העל ההולנדית, עמה זכה להצלחה. בעונתו הראשונה במועדון הוביל טן האך את הקבוצה למקום החמישי בטבלה תוך הצגת כדורגל התקפי ומלהיב. בעונתו השנייה שיפר עמדות וסיים את העונה במקום הרביעי בטבלה, המוביל לליגה האירופאית. ב-10 בינואר 2017 האריך טן האך את חוזהו במועדון לשלוש שנים נוספות. הצלחתו של טן האך באוטרכט לא נעלמה מראשיה של קבוצת הפאר ההולנדית אייאקס אמסטרדם שסבלה בעונת 2017/2018 מעונה קשה בה הודחה מהגביע, ממוקדמות הליגה האירופאית והפסידה את האליפות לפ.ס.וו. איינדהובן, וב-21 בדצמבר 2017 שילמה אייאקס לאוטרכט כמיליון יורו דמי העברה ומינתה את טן האך למאמן הקבוצה. בעונתו הראשונה במועדון הוביל טן האך את אייאקס להצלחה חסרת תקדים, כאשר הוביל אותה, לראשונה מאז עונת 1996/1997, לחצי גמר ליגת האלופות, תוך כדי שהיא מדיחה את אלופת אירופה המכהנת ריאל מדריד עם ניצחון 1–4 בסנטיאגו ברנבאו ואת אחת הפייבוריטות לזכייה בעיני רבים - יובנטוס ומלך שערי המפעל בכל הזמנים כריסטיאנו רונאלדו, עם ניצחון 2:1 ביובנטוס אליאנץ. בחצי הגמר סיימה קבוצתו את דרכה במפעל לאחר 3:3 מול טוטנהאם האנגלית בסיכום שני משחקים בשיטת בית-חוץ, זאת בעקבות יתרון שערי החוץ שהיה אצל האנגלים. ב-5 במאי 2019 זכה עם אייאקס בגביע ההולנדי, לאחר ניצחון 4:0 על וילם II. ב-15 במאי השלימה קבוצתו דאבל וזכתה באליפות ליגת העל ההולנדית. ב-20 ביוני 2019 האריך את חוזהו בקבוצה עד לסוף עונת 2021/2022. הוא עזב את הקבוצה בסיום עונת 2021/2022 לאחר שזכה עם הקבוצה בשלוש אליפויות ושני גביעים הולנדים. ב-21 באפריל 2022 חתם לשלוש עונות במנצ'סטר יונייטד מהפרמייר ליג, עם אופציה לשנה נוספת. בעונתו הראשונה הוביל את יונייטד לזכייה בגביע הליגה האנגלי לאחר ניצחון בגמר על ניוקאסל יונייטד בתוצאה 0–2. והגיע לגמר הגביע האנגלי בוומבלי, בו הפסיד למנצ'סטר סיטי, 2-1. בעונתו השנייה במועדון, הוביל טן האח את יונייטד לעונת שפל היסטורית בליגה, כאשר סיים במקום ה-8 בטבלת הפריימר ליג. למרות הכישלון היחסי בעונתו השנייה במועדון, הוא הצליח להוביל את קבוצתו עונה נוספת לגמר הגביע האנגלי (גביע ה-FA), בו היא נפגשה בשנית עם מנצ'סטר סיטי, לה היא הפסידה בגמר של השנה שעברה, וניצחה אותה 2-1. נכון ל-19 בפברואר 2023 דה חראפסחאפ אליפות הליגה השלישית בהולנד (1): 1990/1991 טוונטה הגביע ההולנדי (1): 2001/2002 אייאקס אליפות הולנד (3): 2018/2019, 2020/2021, 2021/2022 הגביע ההולנדי (2): 2018/2019, 2020/2021 מגן יוהאן קרויף (1): 2019 מנצ'סטר יונייטד גביע הליגה האנגלי (1): 2022/2023 הגביע האנגלי (1): 2023/2024 אישיים מאמן החודש בפרמייר ליג: ספטמבר 2022, פברואר 2023 מדיה וקבצים בנושא אריק טן האך בוויקישיתוף אריק טן האך, באתר Transfermarkt אריק טן האך, באתר FootballDatabase.eu פרופיל המאמן, באתר Transfermarkt מיכאל יוכין‏, ציון 10: אריק טן האח הוא המנטור מאחורי הכדורגל המהפנט של אייאקס - וואלה ספורט, באתר וואלה, 17 באפריל 2019 ענבל מנור, ‏‏טוטאל פוטבול 2.0: הגישה של טן האח יכולה להוביל את אייאקס לזכייה, באתר ספורט1, 30 באפריל 2019 ארבל עשת, ‏נקמת הטרקטור: אריק טן האח עונה למבקרים, באתר ערוץ הספורט, 8 במאי 2019 Ten Hag wird Trainer und Sportdirektor beim FC Utrecht, kicker (בגרמנית) נגמרה השושלת: איאקס הדיחה את ריאל מהצ'מפיונס, באתר ynet, 5 במרץ 2019 עוזי דן, אייאקס הדהימה את רונאלדו והדיחה את יובנטוס אחרי 1:2 בטורינו, באתר הארץ, 16 באפריל 2019 אתר ערוץ הספורט – sport5.co.il, באתר m.sport5.co.il MANCHESTER UNITED APPOINTS ERIK TEN HAG AS MANAGER, manutd.com התואר הראשון מאז 2017: מנצ'סטר יונייטד זכתה בגביע הליגה, באתר וואלה, 26 בפברואר 2023